Ni̱stjin xi ma ndyjuu̱n kamankjihi̱n xu̱ta̱ xi yꞌentu ngabantá ntáchakꞌuu̱n nga tu̱ nkuhú maha yábarku̱ xi tsitju yo̱ ko̱ nga Jesu najmi jasꞌen nga ngjiko̱ já niꞌyakuyáha̱,
a̱tꞌaha̱ tu̱ já niꞌyakuyáha̱ ngji subahá.
A̱sꞌa̱i i̱ncha jꞌai kjꞌa̱í yábarku̱ xi tsitjuhu nanki Tiberi̱a̱ nga jꞌai tiña má xi tje̱hen kikjine ni̱nku̱a̱n xu̱ta̱ nkꞌie nga kitsjáha̱ Jesu mábꞌa̱chjíhi̱ Nti̱a̱ná.
Kui bꞌa̱ maha,
nkꞌie nga kikiehe xu̱ta̱ nga najmi ta̱ tjíhin Jesu yo̱ ko̱ ta̱ ndaha já niꞌyakuyáha̱,
a̱sꞌa̱i jasꞌen yábarku̱ nga ngjingisjai nanki Capernaum.
Ngabantá xinkuu̱ kisakúhu̱ ko̱ bꞌi̱ i̱ncha kitsúhu̱:
—Ji nda̱ maestru̱,
¿nkú nꞌe jái̱hini e̱i̱?
A̱sꞌa̱i bꞌi̱ kitsú Jesu:
—Kju̱axi̱ ni xi tíxinnu̱u.
Kiyo kju̱a̱nkjún xi kitsꞌian,
tu̱nga najmi kuihí kju̱a̱ha tíbinchisjáíhinú.
Tu̱ nga̱tꞌaha̱ ní ni̱nku̱a̱n xi kichinehenu nga kitse susunnu̱u,
kui kju̱a̱ha nga tíbinchisjáíhinú.
Najmi tu̱ nꞌexántjaihinu ni̱nku̱a̱n xi maha̱ fe.
Ni̱nku̱a̱n xi najmi ma níhi̱ fe nꞌe̱xántjaihinu.
Kui xi tsꞌi̱ínkꞌíéntu tíkꞌunnu̱u.
Ntíhi̱ Nda̱xꞌi̱u̱n tsjánu̱u ni̱nku̱a̱n xuꞌbo̱.
Nti̱a̱ Na̱ꞌmiu̱ tsakúnu̱u nga kui xi kitsꞌín nibá.
Bꞌa̱ kitsú jóo̱:
—¿Mí ni xi tjíhin nga nꞌe̱i̱ ji̱n tu̱ xi nꞌe̱tjusuhu̱nni̱ ni xi mjehe̱ ra̱ Nti̱a̱ná?
Bꞌi̱ kitsú Jesu:
—Kui ni xuꞌbi̱ xi mjehe̱ Nti̱a̱ná nga nꞌe̱tjusun.
Kasꞌejinnu̱u nda̱ xi kitsꞌín nibá.
A̱sꞌa̱i bꞌa̱ i̱ncha kitsú jóo̱:
—¿Mí kju̱a̱nkjúhun xi ku̱a̱kúchjini̱ nga Nti̱a̱ná kitsꞌín nibáhi tu̱ xi cha̱ha̱ni̱ ko̱ sꞌe̱jinni̱ ji?
¿Mí xáha̱ Nti̱a̱ná xi mahi?
A̱tꞌaha̱ ntje̱ cháná kikjine mana nkꞌie nga yꞌentu a̱nte kixiu̱.
Kui nihi xi tjítꞌa éhe̱n Nti̱a̱ná nga bꞌa̱ títsu:
“Ni̱nku̱a̱n xi ndji̱o̱jmi ján nibaha̱ ra̱ kitsjáha̱ nga kikjine.”
Bꞌi̱ kitsú Jesu:
—Kju̱axi̱ ni xi tíxinnu̱u.
Na̱ꞌmina̱há xi kitsjánu̱u ni̱nku̱a̱n xi ndji̱o̱jmi ján nibaha,
najmi Moise.
Ko̱ ndꞌa̱i̱ títsjánu̱u ni̱nku̱a̱n xi nda kjikjin.
Kui xi ndji̱o̱jmi ján nibáha.
A̱tꞌaha̱ ni̱nku̱a̱n xi tsjá Nti̱a̱ná,
kui xi nibajehen ndji̱o̱jmi ján ko̱ tsꞌínkꞌíéntu tíkꞌun xu̱ta̱ a̱sunntei̱.
—Ji nda̱ nti̱a̱ —kitsú jóo̱—,
kꞌu̱a̱i̱ tehe̱nteni̱ ni̱nku̱a̱n xuꞌbo̱.
A̱sꞌa̱i bꞌi̱ kitsú Jesu:
—An ni̱nku̱a̱n xi tsꞌínkꞌíéntu tíkꞌuhu̱n xu̱ta̱.
Xi kjꞌu̱a̱ísena najmi ta̱ ka̱ma bjoho̱ ra̱ ko̱ xi sꞌe̱jihi̱n an najmi ta̱ ka̱ma xintáha̱ ra̱.
Tu̱nga jahá bꞌa̱ kuaxinnu̱u,
ndaha tsa tíyanú tu̱nga najmi tísꞌejihínnu̱u.
Kjꞌu̱a̱ísena ngayjee̱ xu̱ta̱ xi tsjána Na̱ꞌmina̱,
ko̱ xi kjꞌu̱a̱ísena najmi kꞌonsje̱ na̱tsin ján.
’A̱tꞌaha̱ ndji̱o̱jmi ján nibaje̱henna tu̱ xi tsꞌintjusuhunna xi nkú tsꞌín mjehe̱ Na̱ꞌmi xi kitsꞌín nibána ko̱ najmi xi nkú tsꞌín mjena.
Ko̱ ni xi mjehe̱ xi kitsꞌín nibána,
najmi mjehe̱ tsa tsꞌinndyja ndaha nku xi kitsjána.
Mje níhi̱ nga tsꞌinkjꞌáíya ngáha̱ ra̱ ngabayoo̱ xu̱ta̱ xuꞌbo̱ ni̱stjin xi fekuu̱.
A̱tꞌaha̱ ni xi mjehe̱ Na̱ꞌmina̱,
mjehe̱ nga kꞌúéntu tíkꞌun sín ngayjee̱ xi kjꞌu̱a̱ísehe̱ Ntíu̱ ko̱ sꞌe̱jihi̱n.
Ko̱ an tsꞌinkjꞌáíya ngáha̱ ra̱ ngabayoo̱ xu̱ta̱ xuꞌbo̱ ni̱stjin xi fekuu̱.
Nkꞌie nga bꞌa̱ kitsú Jesu nga kui xi ni̱nku̱a̱n xi ndji̱o̱jmi ján nibajehen,
a̱sꞌa̱i já judio̱ kinchja̱yanehe̱.
Bꞌa̱ i̱ncha kitsúhu̱ xinkjín:
—¿A najmi kuihí nda̱i̱ xi Jesu,
ntíhi̱ Kuse?
Yaá na̱ꞌmihi̱ ko̱ na̱aha̱.
¿Nkú tjíhi̱n ra̱ nga bꞌa̱ títsuhu nga ndji̱o̱jmi ján nibajehen?
A̱sꞌa̱i bꞌi̱ kitsú Jesu:
—Najmi tu̱ chubayanenú.
Ndaha nku najmi ka̱ma kjꞌu̱a̱ísena tsa najmi kjꞌu̱a̱íko̱ho̱ Na̱ꞌmi xi kitsꞌín nibána.
Ko̱ xi kjꞌu̱a̱ísena an tsꞌinkjꞌáíya ngáha̱ ra̱ ngabayoo̱ ni̱stjin xi fekuu̱.
Bꞌa̱ tsꞌín yꞌétꞌa já profeta̱:
“Nti̱a̱ná ku̱a̱kúyaha̱ ngayjee̱ xu̱ta̱.”
Kui bꞌa̱ maha,
ngayjee̱ xi mjéñjuhu̱ ra̱ ko̱ bangiya ni xi bakúyaha̱ Nti̱a̱ Na̱ꞌmiu̱,
kui xi kjꞌu̱a̱ísena.
’Ndaha nku najmi kje̱e be yáha Nti̱a̱ Na̱ꞌmiu̱.
Nku tutuhú xi nibaha má tíjña Nti̱a̱ná,
kui xi ja be Nti̱a̱ Na̱ꞌmiu̱.
Kju̱axi̱ ni xi tíxinnu̱u.
Xi sꞌe̱jihi̱n an,
kui xi kꞌúéntu tíkꞌun sín.
An ni̱nku̱a̱n xi tsꞌínkꞌíéntu tíkꞌuhu̱n xu̱ta̱.
Ntje̱ chánu̱u kikjine mana a̱nte kixiu̱,
tu̱nga tu̱ nkú jesuhún.
Tu̱nga ni̱nku̱a̱n xuꞌbi̱ ndji̱o̱jmi ján nibajehen tu̱ xi kji̱ne̱he xu̱ta̱ ko̱ najmi ta̱ ku̱a̱yáha.
An xi ni̱nku̱a̱n tíkꞌun xi ndji̱o̱jmi ján nibajehen.
Tsa tjín xi kji̱ne̱ ni̱nku̱a̱n xuꞌbi̱,
kui xi kꞌúéjña tíkꞌun sín.
Ko̱ ni̱nku̱a̱n xi tsja,
kui xi yjonintena̱ xi tsjantjáíhina xu̱ta̱ a̱sunntei̱.
A̱sꞌa̱i tu̱ yꞌésiko̱hó xinkjín já judio̱ nga bꞌa̱ kitsú:
—¿Nkú tsꞌín tsjáhaná yjonintehe̱ nda̱i̱ nga chi̱ne̱é?
Bꞌi̱ kitsú Jesu:
—Kju̱axi̱ ni xi tíxinnu̱u.
Tsa najmi chi̱no̱o yjonintehe̱ Ntíhi̱ Nda̱xꞌi̱u̱n ko̱ sꞌi̱u jníhi̱,
najmi ku̱i̱ntsu̱ba̱ tíkꞌun.
Xi kji̱ne̱ yjonintena̱ ko̱ kꞌúí jnína̱,
kui xi kꞌúéntu tíkꞌun sín,
ko̱ an tsꞌinkjꞌáíya ngáha̱ ra̱ xu̱ta̱ xuꞌbo̱ ni̱stjin xi fekuu̱.
A̱tꞌaha̱ yjonintena̱ xi nichine xi ndoo̱ ko̱ jnína̱ xi ntá xi ndoo̱.
Xi kji̱ne̱ yjonintena̱ ko̱ kꞌúí jnína̱,
kui xi kꞌúéntujínna ko̱ an kúáte̱jñajihi̱n.
’Na̱ꞌmiu̱ kitsꞌín nibána.
A̱tꞌaha̱ tíjña,
kui nga tíi̱jñahana.
Bꞌa̱ ta̱ tsꞌín a̱tꞌaha̱ tíi̱jña tíkꞌan,
kui nga kꞌúéntu tíkꞌuhun xu̱ta̱ xi tsꞌi̱ín mana nichinehe̱.
Kui xuꞌbi̱ ni̱nku̱a̱n xi ndji̱o̱jmi ján nibajehen.
Kui xi najmi xi nkú joyaha mana xi kikjine ntje̱ chánu̱u ko̱ tu̱ nkú jesuhún.
A̱tꞌaha̱ xi kji̱ne̱ ni̱nku̱a̱n xuꞌbi̱,
kꞌúéntu tíkꞌun sín.
Bꞌa̱ tsꞌín kinchja̱ Jesu nga tsakúya a̱yaha̱ nku niꞌya sinagoga̱ xi tíjña nanki Capernaum.
Nkꞌie nga kintꞌé xu̱ta̱ niꞌyakuyáha̱ én xi kinchja̱,
a̱sꞌa̱i nkjin xi bꞌa̱ kitsú:
—ꞌNi tjín tsa nꞌe̱sihi̱n én xi tínchja̱.
¿Yá xi tsꞌi̱ínkjáíhi̱n ni xi kuatsú?
Kamankjihi̱n Jesu nga kinchja̱yanehe̱ xu̱ta̱ niꞌyakuyáha̱ nga bꞌa̱ kitsú.
A̱sꞌa̱i bꞌi̱ kitsú Jesu:
—¿A tínꞌendyjajihín ru̱u yjonu̱u én xi kuanchja?
¿Nkú sa ka̱manu̱u tsa cho̱o Ntíhi̱ Nda̱xꞌi̱u̱n nkꞌie nga ngju̱a̱i̱nji ngáha a̱nte má nga nibaha?
Espiri̱tu̱ Santo̱ tsꞌínkꞌíéntu tíkꞌun xu̱ta̱.
Xu̱ta̱ bi,
najmi maha̱ tsꞌínkꞌíéntu tíkꞌun xu̱ta̱ xinkjín.
Én xi kuaxinnu̱u Espiri̱tu̱ Santo̱ nibáha̱ ra̱ ko̱ kui ée̱n tsꞌi̱ínkꞌíéntu tíkꞌunnu̱u.
Tu̱nga tjín a̱jinnu̱u xi najmi sꞌejihi̱n an.
Bꞌa̱ kitsú Jesu a̱tꞌaha̱ be santaha nga tutsꞌihi̱n ni yá xi najmi sꞌejihi̱n ko̱ yá xi tsꞌi̱ínkjasꞌehe̱n.
Ko̱ bꞌi̱ ta̱ kitsú ya:
—Kui kju̱a̱ha nga bꞌa̱ kuaxihi̱nnu̱u nga ndaha nku najmi ka̱ma kjꞌu̱a̱ísehena tsa najmi Nti̱a̱ Na̱ꞌmiu̱ kitsjáha̱ nga kjꞌu̱a̱ísena.
Yo̱ kikꞌatutsꞌi̱hi̱n ra̱ nga nkjin xu̱ta̱ niꞌyakuyáha̱ yꞌéjñaha̱.
Najmi ta̱ kitsjenko̱ho̱ ra̱.
A̱sꞌa̱i bꞌi̱ kitsúhu̱ já niꞌyakuyá xi te joo̱:
—¿A mjenu̱u kuankíún ko̱ jun?
—Ji Nda̱ Nti̱a̱ —kitsú Simon Pedro̱—,
¿yá sa ka̱ma tsjénnkihi̱ ji̱n?
Jihí xi chubai én xi tsꞌínkꞌíéntu tíkꞌun síhi̱n xu̱ta̱.
Sꞌejinni̱ ko̱ ja kamankjinni̱ nga ji Cristo̱,
xi Ntíhi̱ Nti̱a̱ná xi tíjña tíkꞌuu̱n.
Bꞌi̱ kitsú Jesu:
—An jꞌajínnu̱u jun xi te joo̱,
tu̱nga tje̱njihínnu̱u nku nda̱ninda.
Bꞌa̱ kitsú Jesu nga kinchja̱ni̱jmíyaha Juda̱ Iscariote̱,
ntíhi̱ Simon.
A̱tꞌaha̱ kui xi tsꞌi̱ínkjasꞌehe̱n ko̱ kui xi nku nda̱ niꞌyakuyá xi te joo̱.